Komission asetus (EY) N:o 2040/2002, annettu 15 päivänä marraskuuta 2002, tiettyjen Syyrian arabitasavallasta peräisin olevien tekstiilituotteiden tuontia koskevista valvontatoimenpiteistä



Virallinen lehti nro L 313 , 16/11/2002 s. 0024 - 0025



Komission asetus (EY) N:o 2040/2002, annettu 15 päivänä marraskuuta 2002, tiettyjen Syyrian arabitasavallasta peräisin olevien tekstiilituotteiden tuontia koskevista valvontatoimenpiteistä EUROOPAN YHTEISÖJEN KOMISSIO, joka ottaa huomioon Euroopan yhteisön perustamissopimuksen, ottaa huomioon muiden kuin kahdenvälisten sopimusten, pöytäkirjojen tai muiden järjestelyjen taikka muiden yhteisön erityisten tuontimenettelyjen soveltamisalaan kuuluvien tiettyjen kolmansien maiden tekstiilituotteiden tuontiin sovellettavasta yhteisestä menettelystä 7 päivänä maaliskuuta 1994 annetun neuvoston asetuksen (EY) N:o 517/94(1), sellaisena kuin se on viimeksi muutettuna asetuksella (EY) N:o 1309/2000(2), ja erityisesti sen 11 artiklan 1 kohdan b alakohdan, sekä katsoo seuraavaa: (1) Komission asetuksen (EY) N:o 956/2001(3) voimassaolo lakkaa 17 päivänä marraskuuta 2002. (2) Viimeksi kuluneiden 18 kuukauden kuluessa toteutettu valvonta on osoittanut, että sitä edeltäneiden kolmen vuoden aikana voimakkaasti kasvanut (lähes olemattomasta vuonna 1996 10 prosenttiin yhteisön tuonnista vuonna 2000) Syyrian arabitasavallasta peräisin olevan puuvillalangan (1 luokka) erittäin alhaisin hinnoin tapahtunut tuonti yhteisöön on vakiintunut sen jälkeen, kun sitä alettiin valvoa. (3) Komission vuosina 2001 ja 2002 tekemät tutkimukset ovat osoittaneet, että Syyrian tuotantokapasiteetin ja maan Euroopan unioniin suuntautuneen vientimyynnin samanaikainen kasvu liittyivät puuvillalangan tuotantokapasiteetin kasvuun Syyriassa. Tuotannon kasvu suuntautui lähes yksinomaan vientiin, jonka pääkohde oli Euroopan unionin markkinat. Ei myöskään voida pitää mahdottomana, että kapasiteetin mahdollinen lisäkasvu johtaisi uudestaan syyrialaisten vientituotteiden tulvaan Euroopan unionissa. (4) Edellä mainituissa tutkimuksissa pääteltiin myös, että Syyriasta peräisin olevan viennin määrän kasvettua merkittävästi jaksolla 1998-2000, se on nyt vakaa mutta edelleen merkittävä, ja että Syyriasta Euroopan unioniin suuntautuvan viennin keskihinnat ovat edelleen laskussa ja ovat Euroopan unionin tuontihintojen alhaisimpia. (5) Ottaen huomioon tähänastisten tutkimusten tulokset sekä erityisesti sen, että uuden kapasiteetin käyttöönotto puuvillalangan tuotannossa Syyriassa saattaa tulevina kuukausina johtaa hinnan alenemiseen ja puuvillalangan Euroopan unioniin viennin lisääntymisen entisestään, Syyrian arabitasavallasta peräisin olevan puuvillalangan (1 luokka) yhteisöön tuontia pitäisi valvoa jatkossakin tarkkaan. Tästä syystä on aiheellista jatkaa komission asetuksella (EY) N:o 956/2001 käyttöön otettujen valvontatoimenpiteiden soveltamista 18 kuukaudella. Tämän mukaisesti Syyrian arabitasavallasta lähettyjen ja yhteisössä vapaaseen liikkeeseen luovutettujen puuvillalangasta valmistettujen tuotteiden yhteisöön tuontiin sovelletaan valvontamenettelyä ja asetuksen (EY) N:o 517/94 14 artiklan 1-4 kohdassa vahvistettuja tuontiasiakirjan esittämistä koskevia vaatimuksia. (6) Jotta voimassa oleva tuontijärjestely ei häiriintyisi, on toivottavaa, että tämä asetus tulisi voimaan 18 päivänä marraskuuta 2002. (7) Nämä toimenpiteet ovat asetuksella (EY) N:o 517/94 perustetun komitean lausunnon mukaisia, ON ANTANUT TÄMÄN ASETUKSEN: 1 artikla Syyrian arabitasavallasta peräisin olevien ja yhteisössä vapaaseen liikkeeseen luovutettujen puuvillalangasta valmistettujen tuotteiden (1 luokka) yhteisöön tuontiin sovelletaan yhteisön ennakkovalvontaa. 2 artikla Tämä asetus tulee voimaan 18 päivänä marraskuuta 2002. Sitä sovelletaan kahdeksantoista kuukauden ajan. Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 15 päivänä marraskuuta 2002. Komission puolesta Pascal Lamy Komission jäsen (1) EYVL L 67, 10.3.1994, s. 1. (2) EYVL L 192, 20.7.2002, s. 1. (3) EYVL L 134, 17.5.2001, s. 31.